Die lyk van 'n vrou wat op die strand gevind word, ruk die rustige Murraybaai, veral wanneer dit blyk swanger vroue word geteiken. Dan word Deirdre O'Brien ook deur die gemaskerde moordenaar geteister. Sy word die prooi in sy kat-en-muis-speletjie. Hy wil haar knak en haar lewe steel; sy gaan dit nie toelaat nie.
Pretoria, 2057. Dertig jaar ná Johannesburg in 'n spookstad verander het, word die Nuwe Republiek van Suid-Afrika deur die Toekomsparty en 'n Raad van Twaalf regeer. Kel de Jong werk as 'n programmeerder in die Intelligensieburo. Sy geordende lewe word in chaos gedompel wanneer 'n militêre observasiesatelliet 'n jong kind op die verlate N1 tussen Pretoria en Johannesburg ontdek. Op dieselfde dag word In-Grid, die Intelligensieburo se sentrale kunsmatige intelligensie, in 'n aanval vernietig. In chaos wat volg, aktiveer Kel In-Grid se prototipe en ontdek dat dit die herinneringe van Agnes Baumer bevat, 'n vroulike spioen in Duitsland gedurende die Tweede Wêreldoorlog. Met behulp van tydreise ontdek Kel in die verre verlede die waarheid agter die gebeure in sy hede.
Hierdie is 'n sterk spekulatiewe roman, ideaal vir aanhangers van Margaret Atwood se Oryx and Crake en The Handmaid's Tale. Dit lewer ook sterk ekologiese en sosiale kommentaar.